กองทุนการออมส่ออืด"ปชป."จี้รัฐเร่งใส่เงิน
“อภิสิทธิ์” จี้ รัฐบาล ผลักดันกองทุนเงินออมแห่งชาติ หลังพบกฎหมายบังคับใช้แต่ไม่ดำเนินการ
29 เม.ย. 2555

“อภิสิทธิ์” จี้ รัฐบาล ผลักดันกองทุนเงินออมแห่งชาติ หลังพบกฎหมายบังคับใช้แต่ไม่ดำเนินการ 
นายอภิสิทธิ์ เวชชาชีวะ หัวหน้าพรรคประชาธิปัตย์ (ปชป.) เปิดเผยระหว่างการเสวนาเรื่อง “เดินหน้ากองทุนสวัสดิการชุมชน ทวงถามบำนาญประชาชน นโยบายเพื่อคนจนที่เงียบหาย” ว่าอยากให้รัฐบาลเร่งเดินหน้าตั้งกองทุนเงินออมแห่งชาติ หลังจาก พ.ร.บ.กองทุนการออมแห่งชาติ พ.ศ. 2554 มีผลบังคับใช้ เนื่องจากขณะนี้รัฐบาลยังไม่ได้จัดสรรงบประมาณให้เป็นไปตามเงื่อนไขของกฎหมาย 
“นอกจากนี้ รัฐบาลไม่ได้เน้นเรื่องกองทุนสวัสดิการ รวมถึงการออมของประชาชน จึงอยากเห็นรัฐบาลให้ความสำคัญกับนโยบายเหล่านี้ และเร่งประชาสัมพันธ์ให้ประชาชนสมัครเข้าเป็นสมาชิกกองทุนเงินออมแห่งชาติ โดยไม่ต้องคำนึงว่าเกิดขึ้นในช่วงรัฐบาลใด” นายอภิสิทธิ์ กล่าว 
นายอภิสิทธิ์ กล่าวว่า กองทุนการออมแห่งชาติจะมีความสำคัญต่อการสร้างหลักประกันด้านคุณภาพชีวิตของประชาชนเป็นอย่างมาก โดยเฉพาะบุคคลที่เข้าสู่วัยเกษียณ ซึ่งในอนาคตอีก 10 ปีข้างหน้า มีการประมาณการว่าประเทศไทยจะมีผู้สูงอายุมากขึ้น แต่ปัจจุบันพบว่ายังขาดระบบการออมที่มีคุณภาพเพื่อดูแลผู้สูงอายุในระยะยาว 
นางอุบล หลิมสกุล กรรมการผู้ทรงคุณวุฒิ คณะกรรมการผู้สูงอายุแห่งชาติ (กผส.) กล่าวว่า ปัจจุบันประเทศไทยก้าวเข้าสู่สังคมผู้สูงอายุ เนื่องจากมีประชากรที่อายุ 60 ปีขึ้นไปสูงถึง 11% ทั้งนี้ผู้สูงอายุมีความต้องการคุณภาพชีวิตที่ดี อาทิ สุขภาพกายและใจที่ดี ความมั่นคงด้านรายได้ ที่อยู่อาศัย สิ่งแวดล้อม เป็นต้น 
“ไทยยังไม่มีการเตรียมการเพื่อให้ผู้สูงอายุเข้าถึงการบริการสาธารณะ โดยควรให้ความช่วยเหลือค่ารักษาพยาบาลในช่วง 2 ปีสุดท้ายก่อนเสียชีวิต ซึ่งจะมีอัตราสูงมาก” นางอุบล กล่าว